เอกสารแนบ 3 : อื่นๆ

เอกสารแนบ 3.1 : รายงานของคณะกรรมการตรวจสอบ

คณะกรรมการบริษัท ไทยวาโก้ จำกัด (มหาชน) มีมติแต่งตั้งคณะกรรมการตรวจสอบ
ในการประชุมครั้งที่ 1/2550 เมื่อวันที่ 10 พฤษภาคม 2550 ประกอบด้วยกรรมการอิสระ 3 ท่าน
ที่มีคุณสมบัติครบถ้วนตามเกณฑ์ที่กำหนดโดยตลาดหลักทรัพย์แห่งประเทศไทย
และเป็นผู้ทรงคุณวุฒิด้านการเงินการบัญชี กฎหมาย และด้านการบริหารจัดการ

ในรอบปี 2550 คณะกรรมการตรวจสอบมีการประชุมร่วมกับผู้ตรวจสอบภายในเป็นประจำทุกเดือน
และได้ร่วมประชุมกับผู้บริหารและผู้สอบบัญชี
เพื่อร่วมหารือแลกเปลี่ยนข้อคิดเห็นและรายงานต่อคณะกรรมการบริษัททุกไตรมาส
คณะกรรมการตรวจสอบได้ปฏิบัติหน้าที่ตามขอบเขตความรับผิดชอบตามที่ได้รับมอบหมายจากคณะกรรมการบริษัท
สรุปสาระสำคัญได้ดังนี้

1.  พิจารณาและอนุมัติแผนการตรวจสอบ ติดตามผลการตรวจสอบของสำนักงานตรวจสอบภายใน
    และความคืบหน้าการปรับปรุงแก้ไข เพื่อให้ระบบควบคุมภายในมีความเพียงพอเหมาะสม
    และมีการพัฒนาอย่างต่อเนื่อง โดยให้ความสำคัญต่อ ระบบบริหารคลังวัตถุดิบ
    ระบบการสั่งซื้อวัตถุดิบ และระบบการควบคุมดูแลเครื่องจักร ทั้งของบริษัทฯ และบริษัทย่อย

2.  พิจารณาคัดเลือกผู้สอบบัญชีของบริษัทฯ
    และกำหนดค่าตอบแทนเสนอต่อคณะกรรมการบริษัทเพื่อนำเสนอที่ประชุมผู้ถือหุ้น แต่งตั้ง นายนิติ
    จึงนิจนิรันดร์ และ/หรือ นางนัชลี บุญญะการกุล และ/หรือ ดร.ศุภมิตร เตชะมนตรีกุล แห่ง
    บริษัท ดีลอยท์ ทู้ช โธมัทสุ ไชยยศ สอบบัญชี จำกัด เป็นผู้สอบบัญชีประจำปี 2551

3.  พิจารณาและให้ความเห็นชอบงบการเงินรายไตรมาสและงบการเงินประจำปีของบริษัทฯ
    ที่ผ่านการสอบทานและการตรวจสอบจากผู้สอบบัญชี ดูแลให้มีความถูกต้องครบถ้วนและเชื่อถือได้
    มีการเปิดเผยข้อมูลอย่างเพียงพอ และเป็นไปตามมาตรฐานการบัญชี

4.  ดูแลให้บริษัทฯ มีการบริหารความเสี่ยงอย่างต่อเนื่อง
    ติดตามความคืบหน้าการจัดทำแผนการบริหารความเสี่ยงและผลการจัดการตามแผน
    โดยให้ความสำคัญการจัดการความเสี่ยงด้าน การบริหารสินค้าคงคลัง การรับคืนสินค้า
    และการจัดการวัตถุดิบที่ไม่เคลื่อนไหว ตลอดจนการป้องกันความเสี่ยงจากอัตราแลกเปลี่ยน
    เพื่อให้มีการบริหารความเสี่ยงที่เหมาะสมและมีประสิทธิผล

5.  พิจารณาและให้ความเห็นการทำรายการที่เกี่ยวโยงกันของบริษัทฯ
    ให้มีการเปิดเผยข้อมูลอย่างถูกต้องและเป็นไปตามประกาศคณะกรรมการตลาดหลักทรัพย์แห่งประเทศไทย

6.  ดูแลให้บริษัทฯ มีการบริหารงานตามหลักการของการกำกับดูแลกิจการที่ดี

คณะกรรมการตรวจสอบได้ปฏิบัติหน้าที่โดยใช้ความรู้ความสามารถ และมีความเป็นอิสระ
ไม่มีข้อจำกัดในการรับข้อมูล ตลอดจนได้ให้ความเห็นและข้อเสนอแนะต่างๆ
เพื่อประโยชน์ต่อผู้มีส่วนได้เสียทุกฝ่าย คณะกรรมการตรวจสอบไม่พบข้อบกพร่องและสิ่งผิดปกติใดๆ
ที่เป็นสาระสำคัญ รวมทั้งไม่พบการกระทำที่เป็นการฝ่าฝืนข้อกฎหมาย
หรือข้อกำหนดของตลาดหลักทรัพย์แห่งประเทศไทย

อรดี รุ่งเรืองโรจน์

(นางอรดี รุ่งเรืองโรจน์)

  ประธานกรรมการตรวจสอบ

เอกสารแนบ 3.2 :รายงานความรับผิดชอบของคณะกรรมการบริษัทต่อรายงานทางการเงิน

คณะกรรมการบริษัท
ตระหนักถึงภาระหน้าที่และความรับผิดชอบในฐานะกรรมการบริษัทจดทะเบียนในการเป็นผู้รับผิดชอบต่องบการเงินของ
บริษัท ไทยวาโก้ จำกัด (มหาชน) และบริษัทย่อย
ซึ่งงบการเงินดังกล่าวได้จัดทำขึ้นตามมาตรฐานการบัญชีที่รับรองโดยทั่วไป
โดยได้มีการพิจารณาเลือกใช้นโยบายบัญชีที่เหมาะสม
ประกอบกับใช้ดุลยพินิจอย่างรอบคอบระมัดระวัง สมเหตุสมผลและประมาณการที่ดีที่สุดในการจัดทำ
รวมทั้งมีการเปิดเผยข้อมูลสำคัญอย่างเพียงพอในหมายเหตุประกอบงบการเงิน
เพื่อให้เป็นประโยชน์ต่อผู้ถือหุ้นและนักลงทุนทั่วไปอย่างโปร่งใส
ทั้งนี้งบการเงินดังกล่าวได้ผ่านการตรวจสอบและให้ความเห็นอย่างไม่มีเงื่อนไขจากผู้สอบบัญชีรับอนุญาตที่เป็นอิสระ

นอกจากนั้น คณะกรรมการบริษัทได้จัดให้มีและดำรงรักษาไว้ซึ่งระบบการบริหารความเสี่ยง
และระบบควบคุมภายในที่มีประสิทธิผล เพื่อให้มั่นใจได้อย่างสมเหตุสมผลว่า
การบันทึกข้อมูลทางบัญชีมีความถูกต้องครบถ้วนและเพียงพอที่จะดำรงรักษาไว้ซึ่งทรัพย์สินของบริษัทฯ
และเพื่อป้องกันไม่ให้เกิดการทุจริตหรือการดำเนินการที่ผิดปกติอย่างมีสาระสำคัญ

ในการนี้คณะกรรมการตรวจสอบของบริษัทฯ ซึ่งประกอบด้วยกรรมการที่เป็นอิสระและไม่เป็นผู้บริหาร
ได้ทำหน้าที่ดูแลรับผิดชอบเกี่ยวกับคุณภาพของรายงานทางการเงิน และระบบการควบคุมภายใน
ซึ่งความเห็นของคณะกรรมการตรวจสอบได้ปรากฏในรายงานของคณะกรรมการตรวจสอบ
ที่แสดงไว้ในรายงานประจำปีและแบบแสดงรายการข้อมูลประจำปี (แบบ 56-1) แล้ว

คณะกรรมการบริษัท มีความเห็นว่า ระบบการควบคุมภายในของบริษัทฯ
โดยรวมอยู่ระดับที่น่าพอใจและสามารถสร้างความเชื่อมั่นอย่างสมเหตุสมผลได้ว่างบการเงินของบริษัท
ไทยวาโก้ จำกัด (มหาชน) และบริษัทย่อย สำหรับปีสิ้นสุดวันที่ 31 ธันวาคม 2550
ได้แสดงฐานะการเงิน ผลการดำเนินงาน และกระแสเงินสด
โดยถูกต้องตามที่ควรในสาระสำคัญแล้ว

มนู ลีลานุวัฒน์ อำนวย บำรุงวงศ์ทอง

( นายมนู ลีลานุวัฒน์ ) (นายอำนวย บำรุงวงศ์ทอง)

ประธานกรรมการบริษัท กรรมการผู้จัดการ

เอกสารแนบ 3.3 : ความรับผิดชอบต่อสังคมและสิ่งแวดล้อม

บริษัทฯ ได้ตระหนักถึงบทบาทหน้าที่และความรับผิดชอบต่อชุมชน สังคม และสิ่งแวดล้อม
ในฐานะที่เป็นองค์กรหนึ่งในสังคม
โดยยึดมั่นนโยบายการมีส่วนร่วมสนับสนุนกิจกรรมทางสังคมและสาธารณประโยชน์ต่างๆ
เพื่อสร้างสรรค์ พัฒนาและยกระดับคุณภาพชีวิตของสังคมโดยรวมให้ดีขึ้นอย่างสม่ำเสมอ

รักษ์สิ่งแวดล้อม

-   บริษัทฯ ดำเนินธุรกิจโดยคำนึงถึงผลกระทบต่อทรัพยากรธรรมชาติและสิ่งแวดล้อม
    โดยในช่วงที่ผ่านมาได้ตระหนักถึงการผลิตสินค้าชุดชั้นในที่มีความปลอดภัยต่อผู้บริโภคและเป็นมิตรต่อสิ่งแวดล้อม
    จึงใช้ผลิตภัณฑ์สิ่งทอที่ผ่านเกณฑ์ทดสอบความเป็นกรด-ด่าง ปริมาณ formaldehyde
    ปริมาณสารโลหะหนักตกค้าง ตามมาตรฐาน “Oeko-tex Standard 100 (Class 2)”
    และได้รับฉลาก “Oeko-tex label” เพื่อรับรองว่าเป็น “ชุดชั้นในปลอดสารพิษ”

-   ร่วมปลูกจิตสำนึกให้พนักงานเห็นคุณค่าและมีส่วนร่วมในการลดมลภาวะโลกร้อน โดยจัดกิจกรรม
    “รักในหลวง รักษ์สิ่งแวดล้อม ” รณรงค์ให้พนักงานร่วมทำความดีถวายแด่ในหลวง
    ด้วยการใช้ถุงผ้าแทนถุงพลาสติก ในโครงการ “8 ความดี 8 วิธี ไทยวาโก้
    ทำความดีเพื่อในหลวง” นอกจากนี้ บริษัทฯ
    ได้ช่วยลดปริมาณขยะและการปนเปื้อนของสารก่อมะเร็งในการกำจัดขยะ โดยนำเศษวัสดุ
    หรือเศษวัตถุดิบเหลือใช้ที่สามารถนำกลับมาทำประโยชน์อื่นๆ ได้อีก อาทิ เศษผ้า กระดาษ
    ถุงพลาสติก เป็นต้น มาจำหน่ายแก่ผู้รับซื้อ
    เพื่อป้องกันไม่ให้เกิดมลภาวะที่ส่งผลกระทบต่อสิ่งแวดล้อมและชุมชนใกล้เคียง

    -   มุ่งเน้นพัฒนาและยกระดับคุณภาพชีวิตการทำงานของพนักงานให้ดีขึ้นอย่างต่อเนื่อง
        ให้พนักงานได้ทำงานในสภาพแวดล้อมที่ดี ถูกสุขลักษณะ ปรับภูมิทัศน์พื้นที่สีเขียวของบริษัทฯ
        ให้ร่มรื่น สวยงาม ด้วยสวนไม้ดอก ไม้ประดับและไม้ยืนต้น

รักษ์พลังงาน

บริษัทฯ ให้ความสำคัญต่อการบริหารต้นทุนพลังงานในการผลิตอย่างมีประสิทธิภาพ
และมุ่งเน้นตอบสนองนโยบายการประหยัดพลังงานของภาครัฐ
โดยนำการอนุรักษ์พลังงานแบบมีส่วนร่วมมาพัฒนาระบบการ จัดการพลังงานในองค์กร
รณรงค์และกระตุ้นจิตสำนึกการประหยัดพลังงานอย่างต่อเนื่อง
โดยเฉพาะพลังงานไฟฟ้าของระบบปรับอากาศและแสงสว่าง
การปรับปรุงดูแลเครื่องจักรและอุปกรณ์การทำงานให้มีประสิทธิภาพสูงและใช้วัสดุเพื่อการอนุรักษ์พลังงาน
และปฏิบัติเป็นตัวอย่างแก่พนักงานด้วยการใช้แก๊สโซฮอล์ และแก๊ส NGV ในรถยนต์ ของบริษัทฯ
นอกจากนี้ ยังได้สร้างแรงจูงใจให้พนักงานมีวินัยในการประหยัดพลังงานไฟฟ้าในครัวเรือน
โดยจัดประกวด “บ้านรักษ์พลังงาน” อันเป็นส่วนช่วยประเทศชาติประหยัดพลังงานได้อีกทางหนึ่ง

ป้องกันปัญหายาเสพติด

บริษัทฯ ธำรงไว้ซึ่งเกียรติคุณที่ได้รับเป็นโรงงานสีขาวปลอดยาเสพติดมาตั้งแต่ปี 2545
โดยยึดมั่นตามนโยบายของรัฐบาลในการป้องกันและแก้ไขปัญหายาเสพติดในสถานประกอบการ
จัดทำประกาศนโยบาย และจัดอบรมให้ความรู้เกี่ยวกับโทษและภัยยาเสพติด จัดบอร์ดส่งเสริมความรู้
แข่งขันกีฬาและจัดดนตรีต้านยาเสพติด รวมถึงการสุ่มตรวจหาสารเสพติดในปัสสาวะของพนักงาน

ความปลอดภัยและอาชีวอนามัย

บริษัทฯ ตระหนักดีว่า พนักงานคือทรัพยากรที่มีคุณค่าและมีความสำคัญยิ่งต่อบริษัทฯ จึงได้มีนโยบาย
ที่ชัดเจนด้านความปลอดภัย อาชีวอนามัย และสภาพแวดล้อมในการทำงาน
และถือว่าความปลอดภัยในการทำงานเป็นภารกิจของพนักงานทุกคน
ในอันที่จะร่วมมือกันปฏิบัติให้เกิดความปลอดภัยสูงสุด มีคณะกรรมการ ความปลอดภัย อาชีวอนามัย
และสภาพแวดล้อมในการทำงาน ดูแลรับผิดชอบในการตรวจวัดสภาพแวดล้อม ในการทำงาน
อบรมซ้อมดับเพลิงเบื้องต้นและซ้อมอพยพหนีไฟ จัดทำแผนดับเพลิง การใช้อุปกรณ์ป้องกันภัยส่วนบุคคล
การขับขี่ยานพาหนะอย่างปลอดภัย
เพื่อให้พนักงานเกิดความรู้ความเข้าใจและมีแนวทางการปฏิบัติที่ถูกต้อง
และตรงตามระบบมาตรฐานความปลอดภัยและสภาพแวดล้อม

นอกจากนี้ บริษัทฯ ได้ส่งเสริมให้พนักงานมีสุขภาพดี ทั้งด้านร่างกาย จิตใจ และสังคม
โดยจัดให้มีแพทย์แผนปัจจุบัน ชั้น 1 และพยาบาลประจำตลอดเวลา
ให้พนักงานได้ทำงานในสภาพแวดล้อมที่ปลอดภัย มีคุณภาพชีวิตการทำงานที่ดี ไม่เจ็บป่วย
บาดเจ็บหรือเกิดโรคจากการทำงาน
สามารถปฏิบัติงานได้เต็มประสิทธิภาพและดำเนินชีวิตได้อย่างมีความสุข

การว่าจ้างผู้พิการ

บริษัทฯ มีนโยบายว่าจ้างผู้พิการเข้าทำงานในตำแหน่งที่เหมาะสม
เพื่อร่วมส่งเสริมอาชีพแก่ผู้ที่มีความบกพร่องทางร่างกาย ให้สามารถประกอบอาชีพ พึ่งพาตนเอง
และสามารถอยู่ร่วมกับผู้อื่นในสังคมได้อย่าง มีความสุข

อนุรักษ์วัฒนธรรมประเพณีไทย

บริษัทฯ ได้ให้ความสำคัญกับการสืบสานและจรรโลงศิลปวัฒนธรรมและประเพณีอันดีงามของไทย
และได้ยึดถือปฏิบัติร่วมกับชุมชนต่าง ๆ สืบเนื่องมาจนปัจจุบัน อาทิเช่น
แห่เทียนพรรษาในวันเข้าพรรษา เวียนเทียนในวันมาฆบูชาและวันวิสาขบูชา
จัดขบวนแห่และสรงน้ำพระพุทธรูป ปล่อยนก ปล่อยปลา
รดน้ำขอพรจากผู้บริหารเพื่อความเป็นสิริมงคล รวมถึงรณรงค์การแต่งกายโดยใช้ผ้าไทย ชุดไทย
ผ้าพื้นเมือง ในเทศกาลสงกรานต์

การทำนุบำรุงพระพุทธศาสนา

ด้วยพระพุทธศาสนาเป็นศาสนาประจำชาติไทยและเป็นเอกลักษณ์อันล้ำค่าที่ทั่วโลกยอมรับ บริษัทฯ
จึงได้ยึดถือปฏิบัติตามพุทธประเพณีอันดีงาม เพื่อทำนุบำรุงพระพุทธศาสนาให้มีความสถิตสถาพรสืบไป
ดังเช่น

-   ตักบาตร..เติมบุญในโอกาสสำคัญ เช่น วันขึ้นปีใหม่ วันมูลนิธิ ดร.เทียม โชควัฒนา
    และวันครบรอบการก่อตั้งบริษัทฯ รวมถึงพาพนักงานไปร่วมเวียนเทียนในวันสำคัญทางศาสนา ณ
    วัดเรืองยศสุทธาราม

-   บริจาคเงินร่วมโครงการ “เครือสหพัฒน์สร้างอุโบสถ” ณ วัดคีรีสุวรรณ จังหวัดเชียงราย
    เพื่อถวายเป็นพระราชกุศล ผ่านมูลนิธิ ดร.เทียม โชควัฒนา จำนวน 300,000 บาท

-   บริจาคเงินสนับสนุนการสร้างพระอุโบสถ ซ่อมแซมศาลา และสร้างสถานปฏิบัติธรรม
    ที่จังหวัดเชียงใหม่ น่าน และนครศรีธรรมราช จำนวน 65,000 บาท

-   เป็นเจ้าภาพกองผ้าป่าพระราชทาน เพื่อสมทบสร้างเจดีย์ศรีพุทธคยา เฉลิมพระเกียรติ
    พระบาทสมเด็จพระเจ้าอยู่หัว ในโอกาสที่ทรงเจริญพระชนมายุครบ 80 พรรษา ณ
    วัดป่าสิริวัฒนาวิสุทธิ์ จังหวัดนครสวรรค์ วัดในพระองค์สมเด็จพระเจ้าพี่นางเธอ
    เจ้าฟ้ากัลยาณิวัฒนา กรมหลวงนราธิวาสราชนครินทร์
    และเจ้าภาพทอดกฐินสามัคคีร่วมกับกรมทหารราบที่ 19 ณ วัดป่าช้า จังหวัดอุทัยธานี
    เพื่อสมทบทุนบูรณะปฏิสังขรณ์เสนาสนะสงฆ์ จำนวน 15,000 บาท

การศึกษา

• ให้คณะอาจารย์และนักศึกษาสาขาผ้าและเครื่องแต่งกายจากสถาบันการศึกษาและองค์กรของรัฐ
เข้าเยี่ยมชมกระบวนการผลิตชุดชั้นในด้วยเทคโนโลยีสมัยใหม่
เพื่อการพัฒนาศักยภาพและเสริมประสบการณ์ให้แก่คณะผู้เข้าชม
อีกทั้งยังได้แลกเปลี่ยนความรู้กับสถาบันการศึกษาเกี่ยวกับความต้องการบุคลากร ทักษะ
และเทคโนโลยีที่เป็นที่ต้องการของภาคเอกชนด้วย

-   บริจาคเงินสนับสนุนโครงการจัดสร้างโรงเรียนนานาชาติ ณ อำเภอศรีราชา จังหวัดชลบุรี
    เพื่อเป็นสถานศึกษาแก่บุตร-ธิดาชาวญี่ปุ่นที่มาทำงานในประเทศไทย ผ่านมูลนิธิ ดร.เทียม
    โชควัฒนา จำนวน 1,000,000 บาท

-   บริจาคเงินเพื่อสมทบทุนในการจัดหาครุภัณฑ์ และอุปกรณ์ที่จำเป็นต่อการเรียนการสอน
    สำหรับอาคาร “มหาจักรีสิรินธร” แก่คณะอักษรศาสตร์ จุฬาลงกรณ์มหาวิทยาลัย จำนวน
    770,000 บาท

-   บริจาคเงินสนับสนุนการศึกษาโรงเรียนในจังหวัดแม่ฮ่องสอน โรงเรียนเซนต์โยเซฟคอนแวนต์
    และมหาวิทยาลัยมหิดล จำนวน 69,000 บาท

-   สนับสนุนการแข่งขันกอล์ฟการกุศล เพื่อหารายได้ช่วยเหลือการศึกษาบุตร-ธิดาของศิษย์เก่า
    โรงเรียนสวนกุหลาบวิทยาลัย จำนวน 20,000 บาท

-   บริจาคเงินสนับสนุนการจัดสัมมนาเชิงปฏิบัติการ โครงการ “พัฒนาเพื่อความเป็นผู้นำสตรี
    (Smart Woman)” เพื่อส่งเสริมพัฒนาศักยภาพ และบทบาทของสตรีไทย
    ของสภาสตรีแห่งชาติในพระบรมราชินูปถัมภ์

-   มอบทุนการศึกษาแก่นักศึกษาของสถาบันเทคโนโลยีไทย-ญี่ปุ่น จำนวน 1 ทุน
    ทุนการศึกษาต่อแก่พนักงานของบริษัทฯ ด้านการออกแบบที่สถาบันบุนกะ แฟชั่น จำนวน 2 ทุน
    และทุนการศึกษาแก่บุตรของพนักงานบริษัทฯ ระดับประถมศึกษาและมัธยมศึกษา ปีละ 10 ทุน
    เพื่อช่วยเหลือ เสริมสร้างขวัญ และกำลังใจให้แก่พนักงานในองค์กร รวมทั้งสิ้น 570,000
    บาท

กิจกรรมเฉลิมพระเกียรติ

ปีมหามงคลที่พระบาทสมเด็จพระเจ้าอยู่หัว ทรงมีพระชนมายุครบ 80 พรรษา บริษัทฯ
ร่วมแสดงความจงรักภักดี โดยจัดนิทรรศการเฉลิมพระเกียรติ ในโครงการ “8 ความดี 8 วิธี
ไทยวาโก้ทำความดี เพื่อในหลวง ” และสนับสนุนการจัดกิจกรรมเพื่อชุมชน
สังคมและองค์กรสาธารณกุศลต่าง ๆ คือ

-   กิจกรรมภายในบริษัทฯ

  - “ปลูกต้นไม้แห่งความดี” ให้พนักงานร่วมเขียนปณิธานทำความดี ถวายแด่ในหลวง

  - “สวดมนต์ นั่งสมาธิ ตั้งจิต แด่ในหลวง” ให้พนักงานร่วมทำดี
  ถวายแด่ในหลวงด้วยการสวดมนต์
  นั่งสมาธิ เพื่อตั้งจิตอธิษฐานให้ทรงมีพระพลานามัยแข็งแรง

  - “ตักบาตร เติมความดี ถวายแด่ในหลวง” จัดให้พนักงานร่วมทำบุญตักบาตพระสงฆ์ ถวายเป็น
  พระราชกุศล

  - “รักในหลวง รักษ์สุขภาพ”
  ส่งเสริมให้พนักงานได้ออกกำลังกายด้วยการเต้นแอโรบิคเพื่อสุขภาพ
  เพื่อทำความดีถวายแด่ในหลวง

  - พิธีถวายพระพรชัยมงคล และลงนามถวายพระพร

  - “ทำความดี ใช้ชีวีอย่างพอเพียง” ปลูกฝังให้พนักงานรู้จักการออม
  และใช้ชีวิตอย่างพอเพียงตามแนวพระราชดำริ
  โดยมีวิทยากรจากเขตสาทรมาให้ความรู้ในการทำบัญชีครัวเรือน และการบริหารจัดการค่าใช้จ่าย

  - บริจาคเงินให้ 8 องค์กรการกุศล เพื่อส่งเสริมให้พนักงานรู้จักการเสียสละ
  ด้วยการเป็นผู้ให้แก่ผู้ด้อยโอกาสทางสังคม

-   บริจาคเงินสร้างโรงพยาบาลวัดจันทร์ อำเภอแม่แจ่ม จังหวัดเชียงใหม่
    เพื่อให้บริการแก่ประชาชนในพื้นที่ห่างไกล และทุรกันดาร ผ่านมูลนิธิ ดร.เทียม โชควัฒนา
    จำนวน 1,000,000 บาท

-   บริจาคเงินสนับสนุนโครงการ “การผ่าตัดเด็กโรคหัวใจ 20,000 บาทต่อ 1 ชีวิตเด็ก”
    แก่มูลนิธิเด็กโรคหัวใจ ในพระอุปถัมภ์ของสมเด็จพระเจ้าพี่นางเธอ เจ้าฟ้ากัลยาณิวัฒนา
    กรมหลวงนราธิวาสราชนครินทร์ เพื่อช่วยเหลือเด็กโรคหัวใจผู้ด้อยโอกาส จำนวน 300,000
    บาท

-   บริจาคเงินเพื่อบำเพ็ญอภัยทาน โครงการไถ่ชีวิตโค-กระบือ
    แก่ตลาดหลักทรัพย์แห่งประเทศไทย เพื่อถวายเป็นพระราชกุศล จำนวน 14,000 บาท

-   สนับสนุนการจัดทำหนังสือ “เศรษฐกิจพอเพียง ปรัชญาใหม่ในยุคโลกาภิวัฒน์”
    ของคณะกรรมการนักธุรกิจสตรี หอการค้าไทย เพื่อถวายความจงรักภักดี
    และชื่นชมในพระปรีชาสามารถของพระบาทสมเด็จพระเจ้าอยู่หัว จำนวน 50,000 บาท

-   ซื้อเครื่องคอมพิวเตอร์ มอบให้กรมทหารราบที่ 19 ค่ายสุรสีห์ จังหวัดกาญจนบุรี
    เพื่อใช้ในกิจการกำลังพล จำนวน 25,000 บาท

กิจกรรมสาธารณกุศลต่อชุมชนและสังคม

-   บริจาคเงินเพื่อจัดซื้อรถถ่ายเอกซเรย์เต้านมเคลื่อนที่ระบบดิจิตอล ซึ่งเป็นเทคโนโลยีใหม่ล่าสุด
    และเป็นคันแรกในภูมิภาคเอเชีย ในโครงการ “วาโก้โบว์ชมพู สู้มะเร็งเต้านม”
    เพื่อนำไปมอบให้แก่มูลนิธิ ถันยรักษ์ ในพระบรมราชูปถัมภ์ สมเด็จพระศรีนครินทราบรมราชชนนี
    เพื่อให้บริการแก่สตรีทั่วประเทศ จำนวน 10,000,000 บาท และนอกจากนี้
    รถระบบดิจิตอลดังกล่าว ยังมีส่วนช่วยรักษาสิ่งแวดล้อม
    เนื่องจากไม่ใช้แผ่นฟิล์มในการเอกซเรย์
    ทำให้ไม่ต้องใช้น้ำยาล้างซึ่งก่อให้เกิดมลพิษต่อสิ่งแวดล้อม

-   ให้บริการ “Clinical Wear Service” ซึ่งเป็นนวัตกรรมที่พัฒนาขึ้นเพื่อช่วยเหลือสังคม
    โดยบริการตัดเย็บเสื้อผ้าทางการแพทย์เฉพาะบุคคลที่สามารถช่วยกระชับแผลเป็นนูน
    (Keloid) ให้เนียนเรียบ สำหรับผู้ป่วยหลังการรักษาแผลที่เกิดจากอุบัติเหตุไฟไหม้
    น้ำร้อนลวก เป็นต้น

-   บริจาคเงินสนับสนุนการจัดประชุมวิชาการทางการแพทย์นานาชาติ Asian Federation of
    Ultrasound in Medicine and Biology ครั้งที่ 8
    ของมูลนิธิวชิรเวชวิทยาลัยเฉลิมพระเกียรติ จำนวน 100,000 บาท

-   บริจาคเงินสมทบกองทุน " 30 พฤษภาฯ วันสถาปนาโรงพยาบาล " เพื่อผู้ป่วยอนาถา
    ผ่านฝ่ายเวชศาสตร์ชันสูตร โรงพยาบาลจุฬาลงกรณ์ สภากาชาดไทย จำนวน 200,000 บาท

-   สนับสนุนชุดชั้นใน เพื่อมอบให้ผู้ต้องขังหญิง ผ่านกระทรวงยุติธรรม จังหวัดนนทบุรี
    ทัณฑสถานหญิงเชียงใหม่ และเรือนจำกลางสมุทรสงคราม จำนวน 137,800 บาท

-   บริจาคเงินสนับสนุนโครงการประกวดแต่งเพลง “รักแม่” ชิงโล่พระราชทาน
    สมเด็จพระเทพรัตนราชสุดาฯ สยามบรมราชกุมารี เพื่อรณรงค์ปลูกจิตสำนึกกลุ่มวัยรุ่นให้ระลึก
    และตอบแทนพระคุณแม่ ของสมาคมรักแม่ จำนวน 50,000 บาท

-   สนับสนุนชุดกีฬาแอโรบิค CW-X แก่สมาคมส่งเสริมสถาบันกรรมการบริษัทไทย(IOD)
    ในการจัดแข่งกอล์ฟการกุศล มูลค่า 51,000 บาท

-   บริจาคเงินสนับสนุนมูลนิธิชัยพัฒนา สโมสรโรตารี่ปทุมวัน และซื้อสลากบำรุงสภากาชาดไทย
    เพื่อกิจกรรมสาธารณกุศล จำนวน 72,000 บาท

ประกาศเกียรติคุณ

-   ได้รับใบรับรองความสามารถห้องปฏิบัติการตามมาตรฐานสากล ISO/IEC 17025 : 2005
    จากสำนักงานมาตรฐานผลิตภัณฑ์อุตสาหกรรม กระทรวงอุตสาหกรรม เมื่อวันที่ 27 กันยายน
    2550

-   ได้รับผลประเมินคุณภาพรายงานการประชุมสามัญผู้ถือหุ้นประจำปี 2550 อยู่ในระดับดีเยี่ยม
    จากสำนักงานคณะกรรมการกำกับหลักทรัพย์และตลาดหลักทรัพย์ และสมาคมส่งเสริมผู้ลงทุนไทย

-   ได้รับรางวัลจากการประกวดนวัตกรรมเครือสหพัฒน์ Chairman Award 2007

  - รางวัลยอดเยี่ยม ประเภท Service and Personality จากนวัตกรรม “Clinical
  Wear Service”
  เป็นนวัตกรรมที่พัฒนาขึ้นเพื่อช่วยเหลือสังคม
  โดยบริการตัดเย็บเสื้อผ้าทางการแพทย์เฉพาะบุคคลที่สามารถช่วยกระชับแผลเป็นนูน(Keloid)ให้เนียนเรียบ
  สำหรับผู้ป่วยหลังการรักษาแผลจากอุบัติเหตุไฟไหม้ น้ำร้อนลวก

  - รางวัลดีเด่น อันดับ 2 ประเภท Product จากผลงาน “นวัตกรรมความสบาย”
  เป็นนวัตกรรมในการปรับปรุงคุณสมบัติของผ้าที่ผลิตจากเส้นใยสังเคราะห์
  ให้มีความสามารถในการดูดซับความชื้น ระบายอากาศได้ดี
  ด้วยเทคนิคพิเศษและนาโนเทคโนโลยีเพื่อความคงทนตลอดอายุการใช้งาน

  - รางวัลดีเด่น อันดับ 2 ประเภท Service and Personality จากนวัตกรรม “Body
  Perfection”
  เป็นระบบสนับสนุนการตัดสินใจของลูกค้าในการเลือกซื้อสินค้า (Customer Decision
  Support System : CDSS) แนะนำผลิตภัณฑ์ที่เหมาะสมกับลูกค้า

  - รางวัลดีเด่น ประเภท Petty จากนวัตกรรม “กระเบนบก” เป็นการนำอุปกรณ์จานกุ๊น
  TN1/4 มาติดพลาสติกโบน (กระเบนบก) เพื่อช่วยเพิ่มประสิทธิภาพในการเย็บ
  ทั้งด้านความคล่องตัว ความรวดเร็ว และลดความเมื่อยล้า

  - รางวัลชมเชย ประเภท Petty จากนวัตกรรม “ Elastic Counting Machine ”
  เป็นเครื่องวัดความยาวของยางที่ทุ่นแรงในการทำงานได้เร็วกว่าคนถึง 205.6%
  มีความแม่นยำสูง และต้นทุนต่ำ

  - รางวัลชมเชย ประเภท System & Process จากนวัตกรรม “Production Planning
  System for Sewing Team” เป็นนวัตกรรมด้านระบบสำหรับวางแผนสินค้าของทีมเย็บ
  เพื่อจัดลำดับการทำงานและกำลังการผลิตของแต่ละทีมได้อย่างมีประสิทธิภาพทำให้ผลิตสินค้าทันตามความต้องการของลูกค้า